section_heading: Životopis
paragraph_text: Janovićev znanstveni interes i djelatnost obuhvaćali su vrlo široko područje istraživanja naftnih i petrokemijskih procesa i proizvoda. Zapažene su mu publikacije iz područja prerade nafte i prirodnoga plina, pridobivanja nafte i sustava za poboljšanje reoloških svojstava viskoznih kapljevina, s naglaskom na mineralna maziva ulja. Većina radova je iz užeg područja dobivanja, strukture, svojstava i modifikacija polimernih materijala te primjena u naftnim gorivima i mazivima. Istraživao je materijale i procese, od polimerizacije stirena, primjene smjesnih i bifunkcijskih peroksidnih inicijatora, ABS-polimera, modificiranja, preinaka svojstava polietilena, smjese s polistirenom, etilen/propilen elastomera, poli(vinil-klorida), do optimiranja reoloških i poboljšanja elastomernih svojstava. Važni dio opusa su radovi o naftnim gorivima, osobito oni o povećanju oktanskog broja motornih benzina te petrokemijskim procesima.